ET
9.6.2023
Euroopa Liidu Teataja
L 149/67
Artikkel 9 Likvideerimismeetmed Saastunud piirkondades võtavad pädevad asutused määratletud taimekahjustaja likvideerimiseks kõik järgmised meetmed: a) määratletud taimekahjustaja kõigi arenguetappide vastane asjakohane töötlemine, mille juures võetakse arvesse täiskasvanud taimekahjustajate rännuvõimet, peremeestaimede levikut ja taimekahjustaja vastsete toitumisviisi; b) mulla ülemise kihi ja kasutatud kasvusubstraadi väljaviimise keeld saastunud piirkonnast, välja arvatud juhul, kui asjaomased ettevõtjad on pädeva asutuse järelevalve all täitnud ühe järgmistest tingimustest: i) mulla või kasvusubstraadi suhtes on kohaldatud asjakohaseid meetmeid määratletud taimekahjustaja kõrvaldamiseks ja seda mulda või kasvusubstraati veetakse kinnistes sõidukites, kus on tagatud, et taimekahjustaja ei saa levida; ii) mulda või kasvusubstraati veetakse kinnistes sõidukites, kus on tagatud, et määratletud taimekahjustaja ei saa levida, ja see muld või kasvusubstraat maetakse sügavale prügilasse.
Artikkel 10 Määratletud taimede liitu toomise nõuded 1.
Kõnealuseid taimi, välja arvatud perekondade Chrysanthemum L., Dianthus L. ja Pelargonium l’Hérit. ex Ait. taimi, võib liitu tuua üksnes juhul, kui need vastavad ühele järgmistest nõuetest: a) need on pärit riigist, kus määratletud taimekahjustajat teadaolevalt ei leidu; b) need on pärit piirkonnast, mille asjaomase riigi taimekaitseorganisatsioon on vastavalt fütosanitaarmeetmete rahvusvahelisele standardile nr 4 tunnistanud määratletud taimekahjustajast vabaks; selle piirkonna nimi märgitakse fütosanitaarsertifikaadi lahtrisse „Päritolukoht“; c) neid on enne eksporti ametlikult kontrollitud ja need on tunnistatud määratletud taimekahjustajast vabaks ning need on pärit tootmiskohast, mis vastab järgmistele tingimustele: i)
see on päritoluriigis registreeritud ja selle üle teeb järelevalvet riiklik taimekaitseorganisatsioon;
ii) viimase kolme kuu jooksul enne eksporti on tootmiskohas tehtud ametlik kontroll ja määratletud taimedelt ei ole määratletud taimekahjustajat leitud; iii) see on füüsiliselt kaitstud määratletud taimekahjustaja sissetoomise eest; iv) määratletud taimede ekspordile eelneva veo ajal on tagatud sellise teabe kättesaadavus, mille abil tagatakse nende jälgitavus kuni nende tootmiskohani; d) neid taimi on enne eksporti ametlikult kontrollitud ja need on tunnistatud määratletud taimekahjustajast vabaks ning taimed on pärit tootmiskohast, mis vastab järgmistele tingimustele: i)
see on päritoluriigis registreeritud ja selle üle teeb järelevalvet riiklik taimekaitseorganisatsioon;
ii) ekspordile eelneva kolme kuu jooksul on tootmiskohas tehtud ametlik kontroll ja määratletud taimedelt ei ole määratletud taimekahjustajat leitud; iii) määratletud taimi on tõhusalt töödeldud, nii et on tagatud määratletud taimekahjustaja puudumine; iv) määratletud taimede ekspordile eelneva veo ajal on tagatud sellise teabe kättesaadavus, mille abil tagatakse nende jälgitavus kuni nende tootmiskohani; e) neid on pärast saagikoristust tõhusalt töödeldud, nii et on tagatud määratletud taimekahjustaja puudumine, ning teave selle töötluse kohta on märgitud fütosanitaarsertifikaadile.